**Aðalfundur foreldrafélags Krummakots**

**Krummakoti**

**26. september 2017**

Erna Káradóttir leikskólastjóri setti fundinn kl 20:30

Erna leikskólastjóri fór yfir breytingar sem fyrirhugaðar eru í leikskólastarfinu og hvað er nýjungar hafa verið gerðar.

Starfsfólk leikskólans kynnti sig.

**Foreldrafélagið**

Linda formaður bauð alla velkomna og stjórn félagsins kynnti sig.

**Árskýrsla foreldrafélagsins**

Berglind las upp ársskýrslu félagsins.

**Ársskýrsla Foreldraráðs og Foreldrafélags Krummakots skólaárið 2016-2017**

Í sameiginlega foreldraráði og foreldrafélagi Krummakots eiga sæti fimm fulltrúar og skulu á hverjum aðalfundi félagsins til skiptis ganga út tveir eða þrír fulltrúar. Á síðasta aðalfundi félagsins sem haldin var þann 22. september 2016 hlutu eftirfarandi kosningu í nýja stjórn.

* Berglind Kristinsdóttir
* Óttar Ingi Oddson
* Þorbjörg Helga Konráðsdóttir

Fyrir í stjórn sátu:

* Linda Margrét Sigurðardóttir
* Susanne Lintermann

Starf Foreldraráðs.

Foreldraráð starfar eftir lögum um leikskóla frá 2008 en þar segir að:

*Kjósa skal foreldraráð við leikskóla og skal leikskólastjóri hafa frumkvæði að kosningu í ráðið. Í foreldraráði sitja að lágmarki þrír foreldrar. Skal kosning til foreldraráðs fara fram í september á ári hverju og skal kosið til eins árs í senn. Foreldraráð setur sér starfsreglur. Leikskólastjóra ber að starfa með foreldraráði. Leikskólastjóri getur sótt um undanþágu til sveitarfélags um stofnun foreldraráðs ef gildar ástæður eru fyrir hendi, svo sem vegna fámennis í leikskóla.
Hlutverk foreldraráðs er að gefa umsagnir til leikskóla og nefndar, sbr. 2. mgr. 4. gr., um skólanámskrá og aðrar áætlanir sem varða starfsemi leikskólans. Þá skal ráðið fylgjast með framkvæmd skólanámskrár og annarra áætlana innan leikskólans og kynningu þeirra fyrir foreldrum. Foreldraráð hefur umsagnarrétt um allar meiri háttar breytingar á leikskólastarfi.*

**Skólanefndarfundir** – áheyrnarfulltrúi foreldra leikskólabarna í skólanefnd sat alls 6 fundi nefndarinnar á skólaárinu.

Nokkrir punktar frá foreldraráði

Foreldraráð fékk til umsagnar starfsáætlun leikskólans 2016-2017.

Foreldraráð sendi sveitastjórn Eyjafjarðarsveitar bréf þar sem hvatt var til að móta framtíðarsýn í húsnæðismálum leikskólans.

Foreldraráð fékk til umsagnar skóladagatal 2017/2018.

Foreldrafélag

3 fundir hjá foreldrafélagi/foreldraráði fyrir áramót og 5 fundir eftir áramót.

Helstu verkefni foreldrafélagsins.

**Fatamarkaður** - í leikskólanum, prufuðum það 29. október 2016. Frekar dræm þátttaka en veður var frekar slæmt.

**Jólatrésleiðangur** - 27. nóvember 2016. Góð þátttaka meðal foreldra og nemenda. Boðið uppá heitt kakó og bakkelsi í skólanum á eftir meðan jólatrénu var komið upp.

**Litlu jól** – félagið sá um að borga jólasveinum og undirspil. Gjafir frá „jólasveinunum“ sá félagið um að kaupa, í ár var það jólakönnur/glös sem börnin fengu.

**Fræðslukvöld** - Rauðakross námskeið var fimmtudaginn 2. febrúar 2017 í Félagsborg. Þar var helst tekið fyrir skyndihjálp ungra barna. Almenn ánægja með þetta og allir sammála um nauðsyn þess að kunna skyndihjálp. Mættu um 20 manns.

**Leiksýning** - 15 maí, sýning íslenski fíllinn eftir Bernd Ogrodnik. Um sýninguna: Miklir þurrkar geisa í Afríku – lítill, munaðarlaus fílsungi vill ekki farast. Hann hittir kríu sem hvíslar í eyra hans ævintýralegri sögu af eyju í norðri, þar sem finna megi óþrjótandi vatn í öllum mögulegum myndum. Fílsunginn ákveður að leggja upp í langt og erfitt ferðalag til að finna þennan ótrúlega stað. Börnin mjög ánægð með þessa sýningu.

**Krummadagurinn** – hefðbundin uppskeruhátíð leikskólans. Grillaðar pylsur, andlitsmálning í boði og teymt undir börnunum. Gefið hjól að þessu tilefni sem afhent var rétt eftir sumarfrí. Mikil ánægð hjá börnunum með hjólið.

**Leikskólinn Krummakot 30 ára** - Foreldrafélagið gaf „skeljar“ eftir ábendingu frá leikskólanum. Þessar skeljar nýtast á öllum deildum og hægt að nota í fjölbreyttum leik.

**Hvernig er að vera barn í Eyjafjarðarsveit** – Að þessum viðburði stóðu foreldrafélag grunnskólans, foreldrafélag leikskólans og stjórn ungmennafélagsins Samherja. Sex mismunandi umræðuborð voru og tók stjórn foreldrafélagsins þátt í því að vera umræðustjórar á mismunandi borðum. Foreldrafélag Krummakots fékk svo viðurkenningarskjal frá félagi Heimili og skóli fyrir aðild að fundinum „Hvernig er að vera barn í Eyjafjarðarsveit“

**Foreldrafélagið** - gaf starfsfólki Krummakots gjafakörfu frá Silvu í tilefni dags leikskólans.

**Reikningar félagsins**

Susanne fór yfir rekstur félagsins. Berglind kom með ábendingu um að sveitarfélagið eigi að borga fyrir þá hluti sem snúa að leikskólanum, s.s. bossakrem, taupoka o.þ.h. þar sem sveitarfélagið borgi orðið öll skólagögn í grunnskólanum.

**Kosning í stjórn foreldrafélagsins/foreldraráðs**

Það þurfti að kjósa tvo nýja fulltrúa inn, þar sem Linda Margrét og Susanne voru að hætta.

Sara María Davíðsdóttir og Katrín Júlía Pálmadóttir buðu sig fram og voru kosnar með lófaklappi.

**Önnur mál**

Eiður tók undir ábendingu Berglindar með að láta sveitarfélagið bera kostnað af hlutum sem snúa beint að leikskólanum og kom fram með tillögu að láta nýja stjórn félagsins ganga í það mál.

Inga Bára minnist á að senda sveitastjórn kröfur um að laga leikskólalóðina.

Sigurlaug Hanna talar um leikskólalóðina. Eyrnamerktar 3 milljónir til í að laga leikskólalóðina. Þar af fóru 1,5 milljónir í að hanna lóðina. Töluverðar umræður voru um lóðina.

Ásta Sighvats þakkaði gott haust í leikskólanum og talaði um hve allir væru jákvæðir. Fleiri tóku undir þetta. Sérstök ánægja var með facebook síðu leikskólans. Foreldrar voru ánægðir með að fá myndir og video af börnunum.

Valur spurði um facebook síðuna og lýsti yfir efasemdum um notkun facebook þar sem myndir af börnum eru þá komnar á netið. Inga Vala tók undir áhyggjur Vals og hvort annað yrði ekki í boði fyrir þá foreldra sem ekki eru á facebook. Erna leikskólastjóri sagði frá nýju kerfi sem leikskólinn er að fara að taka upp sem á að halda utanum allt, þ.e. myndir, viðveru og fleira. Nokkur umræða varð um þetta.

Fleiri kváðu sér ekki hljóðs.

Linda sleit fundinum kl 21.20.

Eftir fundinn var kaffihlé svo var foreldrum boðið inn á deildir og kynna sér starf deildanna.